Friday, January 27, 2012
NATARIMAAN A PASDEK TI ESKUELA, NATALGEDEN A PAGBASAAN
Cabugao, Ilocos Sur – Maysa a prayoridad a programa ti Gobierno Munisipal nga idauluan ni Mayor Edgardo “Ediboy” S. Cobangbang, Jr. ket iti pannakasigurado a natalged ti pasdek a pagyanan dagiti ubbing nga agad-adal iti elementaria iti ili ti Cabugao. Maysa ti pagadalan ti Barangay Salomague ti addaan ti umaboten ti 20 a tawennan a pasdek nga us-usaren latta idi dagiti agbasa.
Babaen ti naregget a kalikagum dagiti mangisursuro ken nagannak iti Salomague Elementary School nga idauluan ni Mr. Ronel Ubaldo, Head Teacher 3, napatarimaan ti daan a Bagong Lipunan Building iti nasao a pagadalan a no ar-arigen ket kabuteng dagiti mangisursuro ken ubbing a pagklasean idi kallabes a tawen gapu ta narukopen ti bobedana a tinidtid a bulo ngem inkapilitan a ditoy ti paklasean ti tallo a grado.
Ngem gapu ta kasapulanen a matarimaan, pinabaro ti Gobierno Munisipal ti tallo a kuarto a pasdek ti eskuela babaen ti panangaprobar ni Mayor Edgardo “Ediboy” S. Cobangbang, Jr. a nakaigastosan ti P800,000 tapno adda pagklasean ti Grade 4,5, ken 6 ti nasao a pagadalan itay panagseserrek ti Hunio 2011.
“Natalgeden ti riknami nga agklase ta napasayaat ti bubongan ti eskuela,” kuna ni Mr. Ronel Castaneda, mangisursuro ti nasao a pagadalan. “Agyamankami ken ni Mayor Ediboy ken ti Sangguniang Bayan.”
Segun pay ken ni Mr. Ronel Ubaldo, Head Teacher 3, manamnama a maikkan ti bobedana ti napabaro a pasdek iti panangngalay ti 1st Quarter daytoy a tawen 2012 kas pakabuklan manen ti kalikagum dagiti mangisursuro ken nagannak ken iti panangaprobar ni Mayor Ediboy babaen ti panangiyendorso ti Sangguniang Bayan iti panangyuna da Vice Mayor Danny Q. Gazmen ken SB Member Vicky S. Serna, Chairman, Committee on Education. # (Web In-Action)
Posted by Bayan ng Cabugao, Ilocos Sur at 10:36 AM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn